b'\n_START_ARTICLE_\nSaduceji\n_START_PARAGRAPH_\nSaduceji so bili judovska versko politi\xc4\x8dna skupina, ki je delovala v starem Izraelu pribli\xc5\xbeno od leta 150 pr. n. \xc5\xa1t. do leta 70 n. \xc5\xa1t._NEWLINE_Ime saduceji (hebrejsko \xd7\xa6\xd7\x93\xd7\x95\xd7\xa7\xd7\x99\xd7\x9d [cad\xc3\xb3kim]) izvira iz imena velikega duhovnika Cad\xc3\xb3ka (hebrejsko: \xd7\xa6\xd7\x93\xd7\x95\xd7\xa7; v razli\xc4\x8dnih transkripcijah: Cadok, Tsadok, Sadok, Zadok, Zadoq, ipd), ki so ga \xc5\xa1teli za svojega vzornika. Ime Cadok je bilo \xc5\xa1e kar pogosto, a verjetno je bil to tisti Cadok, ki je mazilil Salomona ob nastopu kraljevske slu\xc5\xbebe (glej 1Kr 1,28-40)._NEWLINE_Saduceji so bili zelo vpliven in bogat dru\xc5\xbebeni sloj v takratnem Jeruzalemu. Imeli so velik vpliv na delovanje jeruzalemskega templja in na imenovanje velikih duhovnikov.  \xc5\xa0tevilni veliki duhovniki so bili saduceji. Imeli so tudi velik vpliv na judovski veliki zbor (sinhedrij). Najve\xc4\x8dji nasprotniki oziroma tekmeci saducejev so bili farizeji, ki pa so  bili v glavnem pripadniki srednjega sloja. Pogosto se saduceje opisuje kot nazadnja\xc5\xa1ke oziroma konzervativne, farizeje pa kot naprednej\xc5\xa1e._NEWLINE_Saduceji so priznavali za sv\xc3\xa9to samo Peterokni\xc5\xbeje (pet Mojzesovih knjig), drugo razodetje Bo\xc5\xbeje besede pa so zavra\xc4\x8dali. Zavra\xc4\x8dali so tudi ustno izro\xc4\x8dilo o tolma\xc4\x8denju Mojzesove postave in verovanja, ki so se razvila pozneje. Zato so (za razliko od farizejev in od ve\xc4\x8dine vernih judov tistega \xc4\x8dasa) zavra\xc4\x8dali verovanje v angele in demone, pa tudi verovanje v posmrtno \xc5\xbeivljenje: saduceji niso verjeli niti v nesmrtnost du\xc5\xa1e niti v telesno vstajenje ob koncu sveta._NEWLINE_Saduceji so bili tipi\xc4\x8dni aristokrati, ki jim je zelo veliko pomenil polo\xc5\xbeaj v dru\xc5\xbebi. Ob rimski zasedbi Judeje so se trudili za \xc4\x8dim bolj\xc5\xa1e stike z Rimljani, zato da so ohranili \xc4\x8dim ve\xc4\x8d svojih dru\xc5\xbebenih privilegijev. Ob uni\xc4\x8denju jeruzalemskega templja leta 70 so saduceji izgubili vse vzvode oblasti in zelo hitro izginili iz zgodovine._NEWLINE_Saduceji so na ve\xc4\x8d mestih omenjeni v Svetem Pismu nove zaveze. Pojavijo se v evangelijih, ko posku\xc5\xa1ajo z vpra\xc5\xa1anji zmesti Jezusa (glej Mt 16,1-12, Mt 22,23-33) in v Apostolskih delih, ko zasli\xc5\xa1ujejo svetega Pavla pred velikim zborom (glej Apd 23,1-10).'